Readers Warehouse Online Book Store - J M Coetzee: 'n Geskryfde lewe
Kannemeyer, J. C.
Al is die Nobelpryswenner J.M. Coetzee wereldwyd as romanskrywer en letterkundige bekend, was daar nog geen omvattende biografie oor hom nie. Vir J.M. Coetzee: 'n Geskryfde Lewe het J.C. Kannemeyer, wat veral vir sy Afrikaanse literatuurgeskiedenis in twee dele asook verskeie biografiee van Afrikaanse skrywers bekend is, die samewerking van Coetzee self gehad. Coetzee het onderhoude aan hom toegestaan, en Kannemeyer met familielede, vriende en kollegas in aanraking gebring. Coetzee het hom ook toegang tot 'n aansienlike aantal dokumente in sy private besit gegee. Voorts het Kannemeyer die geweldig omvattende literatuur oor Coetzee bestudeer en op inligting afgekom wat nie tevore ontgin is nie. Kannemeyer het hierdie biografie voor sy skielike heengaan op 25 Desember 2011 voltooi, en Michiel Heyns het dit uit Afrikaans in Engels vertaal. Die boek is 'n reis deur Coetzee se lewe, en begin met 'n ondersoek na sy geslagsregister. Daarna kom sy kinderjare in Kaapstad en Worcester onder die loep. Na 'n beskrywing van sy skooljare word sy loopbaan, van sy studentejare aan die Universiteit van Kaapstad en sy tyd as rekenaarprogrammeerder in Brittanje, uitgele. Hierna het hy sy doktorsgraad aan die Universiteit van Texas in Austin verwerf, en daarna was hy drie jaar lank 'n lektor aan die New Yorkse Staatsuniversiteit in Buffalo. Sy deelname aan vreedsame versetoptrede teen die teenwoordigheid van die polisie op die Buffalo-kampus het daarop uitgeloop dat sy aansoek om 'n visum vir verdere verblyf in daardie land geweier is, en hy moes na sy geboorteland terugkeer. Met sy terugkeer in 1971 is Coetzee as lektor in Engels aan die Universiteit van Kaapstad aangestel, en vir die volgende dertig jaar het hy 'n vermaarde akademiese loopbaan geniet. Onder meer was hy besoekende hoogleraar aan universiteite in die Verenigde State, en het hy ook talle lesings en voorlesings by 'n groot verskeidenheid konferensies en instellings gelewer. Sy eerste roman, Dusklands, het in 1974 verskyn, en is gevolg deur etlike romans wat hom as 'n vooraanstaande romanskrywer in Engels gevestig het. Vir die eerste keer openbaar hierdie biografie inligting oor 'n outeur wat nie net by uitsondering onderhoude aan joernaliste toestaan nie, maar ook baie swygsaam oor sy private lewe is. Die biograaf het 'n geleentheid gekry om talle wanopvattings wat steeds bestaan, reg te stel, en inligting te voorsien wat lig op die ontstaan en implikasies van die romans werp. Die biografie is in wese 'n onontbeerlike bron vir almal wat hulle met die werk van J.M. Coetzee bemoei.
Kannemeyer, J. C. Language
J M Coetzee: 'n Geskryfde lewe Kannemeyer, J. C. 9781868424962 Author Biography
John Kannemeyer (1939-2011) het aan die Universiteit van Stellenbosch studeer, en het daar 'n D.Litt.-graad onder leiding van prof. D.J Opperman behaal. Hy is in 1962 as lektor in Afrikaans en Nederlands aan die Universiteit van Kaapstad aangestel, en was later ook 'n lektor aan die Randse Afrikaanse Universiteit (RAU) en die Universiteit van Stellenbosch. Van 1982 tot 1987 was hy hoogleraar aan die Universiteit van die Witwatersrand in Johannesburg. Hy was van 1976 tot 1983 hoofredakteur van die literere tydskrif Standpunte, en was later senior navorser by die RGN in Pretoria. In September 1992 het prof. Kannemeyer na Stellenbosch teruggekeer, maar was ook dikwels 'n besoekende navorser en hoogleraar aan die Universiteit van Nijmegen, Amsterdam en Leuven. Die Universiteit van Stellenbosch het in 2009 'n eredoktorsgraad aan hom toegeken. Sy vorige biografiee is die van D.J. Opperman, Peter Blum, C.J. Langenhoven, Uys Krige, Jan Rabie en Etienne Leroux. Review
"John Kannemeyer het Coetzee-kunde ten opsigte van sowel kritiek as toekomswerk wat op die terrein van kritiese biografie gedoen staan te word, 'n heel nuwe grondslag gegee." - Prof. David Attwell, York-Universiteit. "Dit is 'n uiters indrukwekkende taak wat die leser geweldig baie inligting gee wat tot dusver nie openbaar was nie, en wat lig op die skepping van al J.M. Coetzee se werk werp, asook op die verband tussen feite en fiksie in sy herinneringe." - Prof. Derek Attridge, York-Universiteit Sign up for our newsletter